Besoekers dol oor afvalpizza | News24
Besoekers dol oor afvalpizza
THABO KALABATANE (links) en Moses Mahumapelo, eienaars van die Fusian-restaurant in Galeshewe, Kimberley, glo hul restaurant is die eerste restaurant in die land wat pizza met afval aan gaste voorsit. Photo: Cha rné Kemp
INDIEN jy na iets anders smag as om koue oorskiet-kalkoenskywe by jou skoonfamilie in te wurg, kan jy gerus die pad Galeshewe toe kies en varsgebakte pizza met afval saam met nuwe vriende nuttig.
Thabo Kalabatane (34) en Moses Mahumapelo (35), skeppers van dié besonderse pizza met skaapafval daarop, sê dit word nêrens anders in Suid-Afrika voorgesit nie.
Hulle is die eienaars van die Fusians-restaurant in Galeshewe waar die pizza gemaak word. Hulle noem hulself kulinêre kunstenaars. Die twee entrepreneurs sê hulle wil hul gaste met egte Suid-Afrikaanse geregte bederf.
"Ons passie is kos – die teksture en die geure. Die spyskaart word aangepas na gelang van beskikbare vars bestanddele. Ons kan net op kos fokus, omdat ons nie alkohol bedien nie. Gaste kan wel hul eie drank saambring," sê Kalabatane.
Hulle kweek ook hul eie kruie om die smake van die kos uit te bring. Ander geregte op hul spyskaart is varktjops, skaaptjops, hoendervlerkies en -pote, visburgers, garnaalkerrie, beesstertbredie en braaivleis – alles voorgesit met groente, aartappels en knoffelbrood wat hul eie kruiemengsel bevat.
Die restaurant het 'n piekniekatmosfeer en gaste kan op komberse op die grasperk onder die bome aansit, of by tafels onder sambrele of in die eetkamer by die kombuis. Die eienaars ken mekaar al van skooldae af.
"Ons het mekaar jare later by die restaurant ontmoet om oor sakeplanne te praat," sê Kalabatane. Mahumapelo is 'n rekenmeester en Kalabatane 'n sagtewarespesialis. Hulle besit steeds hul eie ondernemings en bedryf die restaurant naweke en op vakansiedae. Hulle het ook al spesiale geleenthede hier vir handelsbanke, sakeondernemings en staatsdepartemente, asook private partytjies, gehou. Die skaatsplankryers wat jaarliks aan die Kimberley-Diamond Cup-byeenkoms kom deelneem, eet ook graag hier.
Mahumapelo sê hy het lank oor die bediening van pizza met afval gedroom. Hulle het dit aan die begin van die maand aan hul klante bekend gestel.
"My eerste probeerslag het goed gewerk. Die geheim is die tamatiesous se suur smaak moet die subtiele geur van die afval aanvul. Dit verg ure se gekook om die tamatiesous en die afval perfek reg gaar te maak."
Hy maak ook sy eie deeg.
"Aanvanklik was die mense skepties oor die afvalpizza, maar dit raak al hoe gewilder. Ons bied ook ander gewone soorte pizzas – die seekospizza is ook gewild."
Die restaurant doen sake by die vis-en-skyfies-wegneemrestaurant van Mahumapelo se ouers. Kalabatane sê hy was baie beïndruk toe hy in 2012 die koeltebome en grasperk die eerste keer gesien het. Hy het dadelik voorgestel dat hulle dit vir 'n nuwe restaurant gebruik.
Mahumapelo, wat sê hy is meer skepties en analities, het sy ouers oortuig. Kalabatane is die een wat "net inspring en doen", sê hy.
Hulle het groot planne om hul souse en knoffelbrood te verkoop en om 'n resepteboek uit te reik. Hulle wil ook graag 'n geborgde kosvoertuig op wiele aanskaf en die Karoo, Kalahari en groot stede deurkruis om hul geregte aan mense bekend te stel. Hulle wys gereeld hul geregte op skoue en het vyf heeltydse personeellede.